title: 2007/757/EY: Komission päätös, tehty 14 päivänä marraskuuta 2007 , yhteisön rahoitusosuuden myöntämisestä tietyille eläinten terveyttä ja hyvinvointia koskeville toimille ja tietyille teknisille ja tieteellisille toimille

text:
               23.11.2007

               FI

               Euroopan unionin virallinen lehti

               L 305/52

      KOMISSION PÄÄTÖS,
   tehty 14 päivänä marraskuuta 2007,
   yhteisön rahoitusosuuden myöntämisestä tietyille eläinten terveyttä ja hyvinvointia koskeville toimille ja tietyille teknisille ja tieteellisille toimille
   (2007/757/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 17 ja 20 artiklan,
   sekä katsoo seuraavaa:

               (1)

               Päätöksessä 90/424/ETY säädetään menettelyistä, joita käytetään myönnettäessä yhteisön rahoitusta yksittäisiin eläinlääkinnällisiin toimiin, myös eläinten terveyttä ja hyvinvointia koskeviin toimiin ja teknisiin ja tieteellisiin toimiin.

               (2)

               Yhteisö myöntää rahoitusta eläinten terveyttä ja hyvinvointia koskevan tiedotuspolitiikan täytäntöönpanoon, mukaan lukien eläinten hyvinvointiin liittyvän lainsäädännön valmistelemiseen ja kehittämiseen tarvittavien tutkimusten toteuttaminen. Lisäksi yhteisö toteuttaa tai auttaa jäsenvaltioita tai kansainvälisiä järjestöjä toteuttamaan teknisiä tai tieteellisiä toimenpiteitä, jotka ovat tarpeen yhteisön eläinlääkintäalan lainsäädännön tai eläinlääkäreiden koulutuksen kehittämiseksi.

               (3)

               Tutkimustarkoituksiin käytetään uusia eläinjalostustekniikoita, kuten somaattisten solujen tuman siirron (SCNT) avulla suoritettua kloonausta. SCNT-tekniikalla, jota odotetaan käytettävän tulevaisuudessa kotieläinjalostuksessa ja elintarviketuotannossa, voi olla vaikutuksia eläinten terveyteen ja hyvinvointiin, mutta tekniikkaan liittyy myös eettisiä ja yhteiskunnallisia kysymyksiä. Siksi on tarpeen suorittaa Euroopan elintarviketurvallisuusviranomaisen ja etiikkaa käsittelevän eurooppalaisen työryhmän meneillään olevan kuulemisen lisäksi Eurobarometri-selvitys, jossa tutkitaan, miten kuluttajat suhtautuvat SCNT-tekniikan mahdolliseen käyttöön maa- ja elintarviketaloudessa, millaista tietoa tarvitaan tekniikan käytöstä elintarvikeketjussa ja millaisia tiedotustapoja kuluttajat haluavat käytettävän. Eurobarometri-selvityksen tuloksista saadaan tarvittavia tietoja sen arvioimiseksi, onko tälle alalle tarpeen säätää yhteisön lainsäädäntöä. Kyseisen selvityksen rahoitusta varten olisi näin ollen myönnettävä yhteisön rahoitusosuus.

               (4)

               Eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/EY ja asetuksen (EY) N:o 1255/97 (2) muuttamisesta 22 päivänä joulukuuta 2004 annetun neuvoston asetuksen (EY) N:o 1/2005 mukaan komission on vahvistettava enimmäis- ja vähimmäislämpötilojen vaihteluväli eläinkuljetuksia varten.

               (5)

               Lisäksi Euroopan elintarviketurvallisuusviranomainen antoi vuonna 2004 lausunnon eläinkuljetuksiin käytettävien maantieajoneuvojen sisätilojen pienilmastoa koskevista standardeista (3). Sen vuoksi on tarpeen määrittää lämpötilaolosuhteet, joissa eläimiä kuljetetaan yhteisössä pitkillä kuljetuksilla, ja toteuttaa tutkimus kyseistä tarkoitusta varten. Tutkimuksen avulla saadaan tarpeelliset tiedot eläinten suojeluun liittyvän lainsäädännön valmistelemista ja kehittämistä varten. Kyseisen tutkimuksen rahoitusta varten olisi näin ollen myönnettävä yhteisön rahoitusosuus.

               (6)

               Eläinten suojelua ja hyvinvointia koskevasta yhteisön toimintasuunnitelmasta vuosiksi 2006–2010 annetussa komission tiedonannossa Euroopan parlamentille ja neuvostolle (4) korostetaan, että on annettava täysi tuki eläinten hyvinvointiin liittyville toimille, joita kansainväliset järjestöt kuten Maailman eläintautijärjestö (OIE) toteuttavat.

               (7)

               OIE antoi vuonna 2005 eläinten hyvinvointia koskevat ohjeet, joiden aiheina ovat eläinten maa- ja merikuljetukset, eläinten teurastus ihmisravinnoksi sekä eläinten humaani lopettaminen tautien torjumiseksi. OIE aikoo kehittää kyseisiä ohjeita ja toteuttaa varsinkin koulutuksen ja neuvonnan alan toimenpiteitä sen varmistamiseksi, että OIE:n jäsenvaltiot panevat ohjeet täytäntöön.

               (8)

               Suunnitellut OIE:n koulutus- ja tiedotustapahtumat ovat tarpeellisia, jotta niihin osallistuvissa maissa voidaan kehittää voimassa olevaa eläinlääkintäalan lainsäädäntöä sekä eläinlääkäreiden koulutusta. Useimmat eurooppalaiset (5) toivovat tällaisia parannuksia kolmansissa maissa, sillä he odottavat, että yhteisöön suuntautuvaa vientiä harjoittavissa maissa sovelletaan samoja eläinten hyvinvointia koskevia edellytyksiä kuin yhteisössä. Yhteisön olisi näin ollen osallistuttava kyseisten tapahtumien rahoitukseen.

               (9)

               Bluetongue-taudin puhkeaminen Belgiassa, Saksassa, Ranskassa, Luxemburgissa ja Alankomaissa on ennennäkemätöntä. Jotta taudin puhkeamisen aiheuttamia kielteisiä seurauksia voidaan vähentää, eläinlääkäreiden käyttöön on asetettava uusimmat tieteelliset tiedot; tavoitteena on parantaa passiivista kliinistä valvontaa, joka perustuu epäiltyjen tautitapausten nopeaan tunnistamiseen ja ilmoittamiseen, mikä on keskeistä bluetongue-tautia koskevissa varautumissuunnitelmissa.

               (10)

               OIE ja yhteisö aikovat myös laatia yhdessä esitteen bluetongue-taudista kyseisissä jäsenvaltioissa ja sisällyttää siihen ajantasaista tietoa ja kuvauksen bluetongue-taudin torjuntaa koskevista yhteisön toimintalinjoista. Siksi on aiheellista myöntää yhteisön rahoitusosuus kyseisiä OIE:n toimia varten ja antaa rahoitusta esitteen laadintaa ja julkaisemista varten.

               (11)

               Esitteen julkaisemisesta on merkittävästi hyötyä, kun kehitetään tarvittavaa eläinlääkäreiden koulutusta, ja esite on keskeinen väline, kun kehitetään kansallisia ja yhteisön bluetongue-taudin valvontaohjelmia, jotka ovat tärkeä osa bluetongue-tautia koskevaa eläinlääkintäalan lainsäädäntöä.

               (12)

               Yhteisön rahoitusosuuden maksamiselle olisi asetettava ehdoksi, että suunnitellut toimet on toteutettu tosiasiallisesti ja että kaikki tarvittavat tiedot toimitetaan.

               (13)

               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON PÄÄTTÄNYT SEURAAVAA:
   1 artikla
   Hyväksytään päätöksen 90/424/ETY 16 artiklan mukainen yhteisön rahoitusosuus mahdollista eläinten kloonauksen käyttöä maa- ja elintarviketaloudessa käsittelevälle Eurobarometri-selvitykselle; yhteisön rahoitusosuus voi olla enintään 250 000 euroa.
   2 artikla
   Hyväksytään päätöksen 90/424/ETY 16 artiklan mukainen yhteisön rahoitusosuus tutkimukselle lämpötiloista, joissa eläimiä kuljetetaan yhteisössä pitkillä kuljetuksilla; yhteisön rahoitusosuus voi olla enintään 300 000 euroa.
   3 artikla
   Hyväksytään päätöksen 90/424/ETY 19 artiklan mukainen yhteisön rahoitusosuus Maailman eläintautijärjestön (OIE:n) järjestämien, eläinten hyvinvointia koskevien OIE:n ohjeiden täytäntöönpanoa käsittelevien koulutusseminaarien rahoittamiseen; yhteisön rahoitusosuus voi olla enintään 100 000 euroa ja se maksetaan World Animal Health and Welfare Fund -rahastolle.
   4 artikla
   Hyväksytään päätöksen 90/424/ETY 19 artiklan mukainen Maailman eläintautijärjestölle (OIE:lle) myönnettävä yhteisön rahoitusosuus noin 1 800 kappaleen suuruiseen painokseen bluetongue-tautia käsittelevää esitettä; yhteisön rahoitusosuus voi kattaa enintään 50 prosenttia tukikelpoisista kustannuksista ja voi olla enintään 10 000 euroa.

      Tehty Brysselissä 14 päivänä marraskuuta 2007.

            Komission puolesta

         Markos KYPRIANOU

            Komission jäsen

      (1)  EYVL L 224, 18.8.1990, s. 19. Päätös sellaisena kuin se on viimeksi muutettuna asetuksella (EY) N:o 1791/2006 (EUVL L 363, 20.12.2006, s. 1).

      (2)  EUVL L 3, 5.1.2005, s. 1.

      (3)  ”Standards for microclimate inside animal road transport vehicles”, The EFSA Journal (2004), 122, 1–25.

      (4)  KOM(2006) 13 lopull.

      (5)  Erityiseurobarometri nro 270: Attitudes of EU citizens towards Animal Welfare, http://ec.europa.eu/food/animal/welfare/survey/sp_barometer_aw_en.pdf, s. 32.


title: Poliittisten ja turvallisuusasioiden komitean päätös (YUTP) 2017/1177, annettu 26 päivänä kesäkuuta 2017, EU:n operaation joukkojen komentajan nimittämisestä Keski-Afrikan tasavallassa toteutettavaan Euroopan unionin YTPP-sotilaskoulutusoperaatioon (EUTM RCA) (EUTM RCA/2/2017)

text:
               1.7.2017

               FI

               Euroopan unionin virallinen lehti

               L 170/96

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2017/1177,
   annettu 26 päivänä kesäkuuta 2017,
   EU:n operaation joukkojen komentajan nimittämisestä Keski-Afrikan tasavallassa toteutettavaan Euroopan unionin YTPP-sotilaskoulutusoperaatioon (EUTM RCA) (EUTM RCA/2/2017)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan,
   ottaa huomioon Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) 19 päivänä huhtikuuta 2016 annetun neuvoston päätöksen (YUTP) 2016/610 (1) ja erityisesti sen 5 artiklan,
   sekä katsoo seuraavaa:

               (1)

               Päätöksen (YUTP) 2016/610 5 artiklan 1 kohdan nojalla neuvosto on valtuuttanut Euroopan unionista tehdyn sopimuksen 38 artiklan mukaisesti poliittisten ja turvallisuusasioiden komitean (PTK) tekemään EUTM RCA -operaation poliittista valvontaa ja strategista johtoa koskevat asiaankuuluvat päätökset, mukaan lukien päätökset seuraavien EU:n operaation joukkojen komentajien nimittämisestä.

               (2)

               PTK hyväksyi 10 päivänä tammikuuta 2017 päätöksen (YUTP) 2017/112 (2) prikaatikenraali Herman RUYSin nimittämisestä EU:n operaation komentajaksi EUTM RCA -operaatioon.

               (3)

               Neuvoston päätöksellä (EU) 2017/971 (3) muutettiin EUTM RCA -operaation johtamisjärjestelyä. Näin ollen päätös (YUTP) 2017/112 kumottiin ja prikaatikenraali Herman RUYS nimitettiin EU:n operaation joukkojen komentajaksi EUTM RCA -operaatioon.

               (4)

               Euroopan unionin sotilaskomitea suositti 24 päivänä toukokuuta 2017, että hyväksytään Eurocorpsin yhteisen komitean ehdotus prikaatikenraali Fernando GARCÍA BLÁZQUEZin nimittämisestä EU:n operaation joukkojen komentajaksi EUTM RCA -operaatioon prikaatikenraali Herman RUYSin seuraajaksi 24 päivästä heinäkuuta 2017 alkaen.

               (5)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Näin ollen Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään prikaatikenraali Fernando GARCÍA BLÁZQUEZ EU:n operaation joukkojen komentajaksi Keski-Afrikan tasavallassa toteutettavaan Euroopan unionin YTPP-sotilaskoulutusoperaatioon (EUTM RCA) 24 päivästä heinäkuuta 2017 alkaen.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 26 päivänä kesäkuuta 2017.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 104, 20.4.2016, s. 21.

      (2)  Poliittisten ja turvallisuusasioiden komitean päätös (YUTP) 2017/112, annettu 10 päivänä tammikuuta 2017, EU:n operaation komentajan nimittämisestä Keski-Afrikan tasavallassa toteutettavaan Euroopan unionin YTPP-sotilaskoulutusoperaatioon (EUTM RCA) (EUTM RCA/1/2017) (EUVL L 18, 24.1.2017, s. 47).

      (3)  Neuvoston päätös (EU) 2017/971, annettu 8 päivänä kesäkuuta 2017, suoraa täytäntöönpanoa sisältämättömien EU:n YTPP-alan sotilasoperaatioiden suunnittelu- ja toteutusjärjestelyjen määrittämisestä sekä Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP, Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali, annetun päätöksen 2013/34/YUTP ja Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) annetun päätöksen (YUTP) 2016/610 muuttamisesta (EUVL L 146, 9.6.2017, s. 133).


title: 2009/192/EY: Euroopan parlamentin päätös 22. huhtikuuta 2008 vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2006, pääluokka V — Tilintarkastustuomioistuin

text:
               31.3.2009

               FI

               Euroopan unionin virallinen lehti

               L 88/76

         EUROOPAN PARLAMENTIN PÄÄTÖS
   22. huhtikuuta 2008
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2006, pääluokka V — Tilintarkastustuomioistuin
   (2009/192/EY)
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2006 (1),
   ottaa huomioon Euroopan yhteisöjen lopullisen tilinpäätöksen varainhoitovuodelta 2006 — Nide I (C6–0366/2007) (2),
   ottaa huomioon tilintarkastustuomioistuimen vuosikertomuksen vastuuvapauden myöntävälle viranomaiselle vuonna 2006 toimitetuista sisäisistä tarkastuksista,
   ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2006 ja tilintarkastustuomioistuimen erityiskertomukset sekä tarkastettujen toimielinten vastaukset (3),
   ottaa huomioon riippumattoman tilintarkastajan antaman kertomuksen tilintarkastustuomioistuimen varainhoitovuoden 2006 tilinpäätöksestä (4),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (5),
   ottaa huomioon EY:n perustamissopimuksen 272 artiklan 10 kohdan sekä 274, 275 ja 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (6) ja erityisesti sen 50, 86, 145, 146 ja 147 artiklan,
   ottaa huomioon työjärjestyksen 71 artiklan ja liitteen V,
   ottaa huomioon talousarvion valvontavaliokunnan mietinnön (A6–0093/2008),

               1.

               myöntää tilintarkastustuomioistuimen pääsihteerille vastuuvapauden tilintarkastustuomioistuimen talousarvion toteuttamisesta varainhoitovuonna 2006;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Hans-Gert PÖTTERING

            Pääsihteeri

         Harald RØMER

      (1)  EUVL L 78, 15.3.2006.

      (2)  EUVL C 274, 15.11.2007, s. 1.

      (3)  EUVL C 273, 15.11.2007, s. 1.

      (4)  EUVL C 292, 5.12.2007, s. 1.

      (5)  EUVL C 274, 15.11.2007, s. 130.

      (6)  EYVL L 248, 16.9.2002, s. 1.
    ---documentbreak---

               31.3.2009

               FI

               Euroopan unionin virallinen lehti

               L 88/77

         EUROOPAN PARLAMENTIN PÄÄTÖSLAUSELMA
   22. huhtikuuta 2008
   joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2006, pääluokka V — Tilintarkastustuomioistuin
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2006 (1),
   ottaa huomioon Euroopan yhteisöjen lopullisen tilinpäätöksen varainhoitovuodelta 2006 — Nide I (C6–0366/2007) (2),
   ottaa huomioon tilintarkastustuomioistuimen vuosikertomuksen vastuuvapauden myöntävälle viranomaiselle vuonna 2006 toimitetuista sisäisistä tarkastuksista,
   ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2006 ja tilintarkastustuomioistuimen erityiskertomukset sekä tarkastettujen toimielinten vastaukset (3),
   ottaa huomioon riippumattoman tilintarkastajan antaman kertomuksen tilintarkastustuomioistuimen varainhoitovuoden 2006 tilinpäätöksestä (4),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (5),
   ottaa huomioon EY:n perustamissopimuksen 272 artiklan 10 kohdan sekä 274, 275 ja 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (6) ja erityisesti sen 50, 86, 145, 146 ja 147 artiklan,
   ottaa huomioon työjärjestyksen 71 artiklan ja liitteen V,
   ottaa huomioon talousarvion valvontavaliokunnan mietinnön (A6–0093/2008),

               1.

               panee merkille, että vuonna 2006 tilintarkastustuomioistuimella oli käytettävissään maksusitoumusmäärärahoja yhteensä 113 596 668,31 euroa (107 548 618,24 euroa vuonna 2005) ja että niiden käyttöaste oli 89 prosenttia, joka jää alle muiden toimielinten keskiarvon;

               2.

               panee merkille, että 1. tammikuuta 2005 tapahtuneen suoriteperusteisen kirjanpidon käyttöönoton jälkeen tilintarkastustuomioistuimen tilinpäätöksestä ilmenee, että sen taloudellinen tulos on varainhoitovuonna 2006 negatiivinen (32 000 euroa) ja että sen vastuut ovat 11 418 000 euroa varoja suuremmat;

               3.

               muistuttaa, että varainhoitovuonna 2006 (samoin kuin varainhoitovuonna 2005) tilintarkastustuomioistuimen tilit tarkasti ulkopuolinen yritys KPMG, joka totesi seuraavaa: ”… tilinpäätös antaa näkemyksemme mukaan luotettavan kuvan tilintarkastustuomioistuimen taloudellisesta asemasta 31 päivältä joulukuuta 2006 sekä sen toiminnan tuloksesta tuolloin päättyneeltä varainhoitovuodelta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002, kyseisen asetuksen soveltamissääntöjen, yleisesti hyväksyttyjen kirjanpitoperiaatteiden ja Euroopan tilintarkastustuomioistuimen sisäisten sääntöjen mukaisesti”;

               4.

               panee merkille, että tilintarkastustuomioistuin antoi entisten jäsentensä eläkkeiden tilinpitoa koskeneeseen esittelijän kyselyyn kirjallisen vastauksen, jonka mukaan tilintarkastustuomioistuin on esittänyt taseessaan eläkevastuunsa 31. joulukuuta 2006 ja jäsenvaltioiden takaus on julkaistu saman taseasiakirjan huomautuksissa, mutta niitä ei lueta pitkäaikaisiin saataviin jäsenvaltioilta; panee lisäksi merkille, että varainhoitovuonna 2006 tilintarkastustuomioistuin maksoi jäsenilleen eläkkeitä 2,3 miljoonaa euroa;

               5.

               toistaa kantansa, jonka mukaan vastuu tulevista eläkemaksuista ja pitkäaikainen saatava jäsenvaltioilta — koska ne takaavat eläkejärjestelmän rahoituksen – olisi sisällytettävä taseeseen, jotta saataisiin selkeä kuva olemassa olevista velvoitteista ja EU:n todellisista tarkastuskustannuksista sekä noudatettaisiin 1. tammikuuta 2005 alkaen sovellettavan suoriteperusteisen kirjanpidon periaatteita;

               6.

               panee merkille, että tilintarkastustuomioistuimen sisäisen tarkastajan kertomus varainhoitovuodelta 2006 oli suurelta osin myönteinen ja siinä todettiin, että tarjouskilpailuasiakirjojen ja sopimusten laatu oli tyydyttävä, vaikka yksinkertaistettujen tai poikkeuksellisten menettelyjen valintaa olisi voitu perustella paremmin ja tarjousten arviointiin liittyvää asiakirja-aineistoa olisi parannettava; on tässä mielessä tyytyväinen siihen, että kaikki sisäisen tarkastajan suositukset (hankintasopimuksiin liittyvän asianmukaisen koulutuksen lisääminen ja kaikkien sopimusten rekisteröinti yhteen tietokantaan) ovat johtaneet toimiin;

               7.

               panee huolestuneena merkille, että esittelijän kyselyyn annetuista vastauksista käy ilmi, että tilintarkastustuomioistuimella on vieläkin vaikeuksia rekrytoida EPSO:n järjestämistä kilpailuista ammatillisesti pätevää henkilöstöä tiettyihin virkoihin, osaksi koska elinkustannukset ovat Luxemburgissa korkeammat ja peruspalkkataso AD5 ei houkuta; on kuitenkin tyytyväinen, että avointen virkojen määrää on pystytty laskemaan huomattavasti vuodesta 2006, jolloin se oli 74 virkaa, 56 virkaan vuonna 2007, ja kiittää tilintarkastustuomioistuimen aikomusta vähentää edelleen avointen virkojen määrää ja niiden suhteellista osuutta henkilöstötaulukosta kuluvan ja tulevien vuosien aikana;

               8.

               panee merkille, että tilintarkastustuomioistuimeen tuli vuoden 2006 aikana viisi uutta jäsentä; toistaa toiveensa, että tilintarkastustuomioistuimen rakennetta järkeistettäisiin entisestään ennen seuraavaa laajentumista; pyytää tilintarkastustuomioistuinta harkitsemaan vaihtoehtoja nykyiselle mallille, jotta tilintarkastustuomioistuimen jäsenten kokonaismäärää voidaan vähentää; pyytää harkitsemaan ehdotuksia kiertävästä järjestelmästä, joka olisi samanlainen kuin Euroopan keskuspankin neuvostossa sovellettava järjestelmä, tai järjestelmästä, jossa on vain yksi päätilintarkastaja; kehottaa tilintarkastustuomioistuinta ilmoittamaan parlamentille 30. syyskuuta 2008 mennessä, mitä se aikoo tehdä tämän suosituksen johdosta;

               9.

               panee merkille, että tilintarkastustuomioistuin on hyväksynyt uuden suoriteperusteisen tarkastuksen käsikirjan ja aikoo kehittää edelleen tietojärjestelmätarkastusta ja mukauttaa tarkastusryhmien organisaatiota ottaakseen huomioon toimintoperusteisen budjetoinnin vaikutuksen tilintarkastukseen; panee myös merkille, että tilintarkastustuomioistuin arvioi vuonna 2006 omaa toimintaansa ja teki arvion perusteella toimintasuunnitelman;

               10.

               huomauttaa, että tätä toimintasuunnitelmaa tarkastellaan vertaisarvioinnissa, jonka toteuttaa kansainvälinen vertaisarviointiryhmä; kehottaa tilintarkastustuomioistuimen presidenttiä tiedottamaan toimintasuunnitelman tarkistamisen ja sen täytäntöönpanon etenemisestä;

               11.

               panee merkille jäsenten taloudellisia etuja koskevista ilmoituksista, että tilintarkastustuomioistuimen menettelysääntöjen mukaan tilintarkastustuomioistuimen jäsenet toimittavat ilmoituksen taloudellisista eduistaan ja muista varoistaan (mukaan luettuina osakkeet, vaihtovelkakirjalainat ja sijoitustodistukset, maaomaisuus ja kiinteistöt sekä puolison ammatillinen toiminta) tilintarkastustuomioistuimen presidentille, joka säilyttää niitä luottamuksellisesti, ja että kyseisiä ilmoituksia ei julkaista;

               12.

               toteaa jälleen, että periaatteessa ja avoimuuden vuoksi EU:n kaikkien toimielinten jäseniä olisi vaadittava toimittamaan taloudellisista eduistaan ilmoitus, jonka olisi oltava saatavilla internetissä julkisessa rekisterissä; ilmaisee pettymyksensä sen johdosta, että vastoin parlamentin viime vuonna ilmaisemaa pyyntöä tilintarkastustuomioistuin ei ilmoittanut parlamentille 30. syyskuuta 2007 mennessä, mihin asiaa koskeviin toimiin se ryhtyy.

      (1)  EUVL L 78, 15.3.2006.

      (2)  EUVL C 274, 15.11.2007, s. 1.

      (3)  EUVL C 273, 15.11.2007, s. 1.

      (4)  EUVL C 292, 5.12.2007, s. 1.

      (5)  EUVL C 274, 15.11.2007, s. 130.

      (6)  EYVL L 248, 16.9.2002, s. 1.


title: Neuvoston päätös 2009/597/YUTP, tehty 27 päivänä heinäkuuta 2009 , Kroatian tasavallan osallistumista Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta-operaatio), koskevan Euroopan unionin ja Kroatian tasavallan välisen sopimuksen allekirjoittamisesta ja väliaikaisesta soveltamisesta

text:
               4.8.2009

               FI

               Euroopan unionin virallinen lehti

               L 202/83

         NEUVOSTON PÄÄTÖS 2009/597/YUTP,
   tehty 27 päivänä heinäkuuta 2009,
   Kroatian tasavallan osallistumista Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta-operaatio), koskevan Euroopan unionin ja Kroatian tasavallan välisen sopimuksen allekirjoittamisesta ja väliaikaisesta soveltamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 artiklan,
   ottaa huomioon puheenjohtajavaltion suosituksen,
   sekä katsoo seuraavaa:

               (1)

               Neuvosto hyväksyi 10 päivänä marraskuuta 2008 yhteisen toiminnan 2008/851/YUTP Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (1), jäljempänä ’Atalanta-operaatio’.

               (2)

               Kyseisen yhteisen toiminnan 10 artiklan 3 kohdassa säädetään, että kolmansien valtioiden osallistumista koskevat yksityiskohtaiset menettelyt vahvistetaan sopimuksissa, jotka tehdään Euroopan unionista tehdyn sopimuksen 24 artiklassa määrättyä menettelyä noudattaen.

               (3)

               Neuvoston annettua 13 päivänä syyskuuta 2004 tätä koskevan valtuutuksen puheenjohtajavaltio on yhteisen ulko- ja turvallisuuspolitiikan korkeana edustajana toimivan Euroopan unionin neuvoston pääsihteerin avustamana neuvotellut Kroatian tasavallan osallistumista Atalanta-operaatioon koskevan Euroopan unionin ja Kroatian tasavallan välisen sopimuksen, jäljempänä ’sopimus’.

               (4)

               Sopimus olisi allekirjoitettava sillä varauksella, että se tehdään.

               (5)

               Sopimuksen määräyksiä olisi sovellettava väliaikaisesti, kunnes se tulee voimaan,

         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta Kroatian tasavallan osallistumisesta Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta-operaatio), tehdyn Euroopan unionin ja Kroatian tasavallan välisen sopimuksen allekirjoittaminen sillä varauksella, että mainittu sopimus tehdään.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on valtuudet allekirjoittaa sopimus Euroopan unionia sitovasti, sillä varauksella, että sopimus tehdään.
   3 artikla
   Sopimuksen 10 artiklan 2 kohdan mukaisesti sopimusta sovelletaan väliaikaisesti sen allekirjoittamispäivästä, kunnes sopimus tulee voimaan.
   4 artikla
   Tämä päätös tulee voimaan päivänä, jona se tehdään.
   5 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 27 päivänä heinäkuuta 2009.

            Neuvoston puolesta

            Puheenjohtaja

         C. BILDT

      (1)  EUVL L 301, 12.11.2008, s. 33.
    ---documentbreak---

               4.8.2009

               FI

               Euroopan unionin virallinen lehti

               L 202/84

         KÄÄNNÖS
   Euroopan unionin ja Kroatian tasavallan välinen
   SOPIMUS
   Kroatian tasavallan osallistumisesta Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta-operaatio)
   EUROOPAN UNIONI (EU)
   ja
   Kroatian tasavalta,
   jäljempänä ’osapuolet’, jotka
   OTTAVAT HUOMIOON:
   Euroopan unionin neuvoston hyväksymän yhteisen toiminnan 2008/851/YUTP Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (1), jäljempänä ’Atalanta-operaatio’,
   EU:n Kroatian tasavallalle esittämän kutsun osallistua EU-johtoiseen operaatioon,
   onnistuneesti loppuun saatetun joukkojen muodostamisprosessin sekä EU:n operaation komentajan ja EU:n sotilaskomitean suosituksen sopia Kroatian tasavallan joukkojen osallistumisesta EU-johtoiseen operaatioon,
   kolmansien maiden osallistumisen hyväksymisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (’Atalanta’), 21 päivänä huhtikuuta 2009 tehdyn poliittisten ja turvallisuusasioiden komitean päätöksen ATALANTA/2/2009 (2) sekä osallistujien komitean perustamisesta Euroopan unionin sotilasoperaatiota varten, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (’Atalanta’), 21 päivänä huhtikuuta 2009 tehdyn poliittisten ja turvallisuusasioiden komitean päätöksen ATALANTA/3/2009 (3), molemmat päätökset sellaisina kuin ne ovat muutettuina 10 päivänä kesäkuuta 2009 tehdyllä poliittisten ja turvallisuusasioiden komitean päätöksellä ATALANTA/5/2009 (4),
   Kroatian tasavallan 3 päivänä huhtikuuta 2009 tekemän päätöksen osallistua Atalanta-operaatioon,
   OVAT SOPINEET SEURAAVAA:
   1 artikla
   Operaatioon osallistuminen
   1.   Kroatian tasavalta liittyy tämän sopimuksen ja mahdollisesti tarvittavien täytäntöönpanojärjestelyjen mukaisesti Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta-operaatio), hyväksyttyyn yhteiseen toimintaan 2008/851/YUTP ja kaikkiin yhteisiin toimintoihin ja päätöksiin, joilla Euroopan unionin neuvosto päättää jatkaa EU:n sotilaallista kriisinhallintaoperaatiota.
   2.   Kroatian tasavallan osallistuminen Atalanta-operaatioon ei vaikuta Euroopan unionin päätöksenteon riippumattomuuteen.
   3.   Kroatian tasavalta varmistaa, että sen joukot ja henkilöstö, jotka osallistuvat EU:n sotilaalliseen kriisinhallintaoperaatioon, noudattavat tehtävänsä suorittamisessa

               —

               yhteistä toimintaa 2008/851/YUTP ja siihen mahdollisesti tehtyjä muutoksia,

               —

               operaatiosuunnitelmaa,

               —

               täytäntöönpanotoimenpiteitä.

         4.   Kroatian tasavallan operaatioon lähettämät joukot ja henkilöstö suorittavat tehtäviään ja menettelevät toiminnassaan yksinomaan EU:n sotilaallisen kriisinhallintaoperaation etujen mukaisesti.
   5.   Kroatian tasavalta antaa EU:n operaation komentajalle ajoissa tiedon kaikista muutoksista, jotka koskevat sen osallistumista operaatioon.
   2 artikla
   Joukkojen asema
   1.   Kroatian tasavallan Atalanta-operaatioon lähettämien joukkojen ja henkilöstön asemaan sovelletaan joukkojen asemaa koskevaa sopimusta, jonka Euroopan unioni on tehnyt Somalian ja Djiboutin kanssa, tai Euroopan unionin ja alueen jonkin muun sellaisen maan sopimusta, jonka kanssa tällainen sopimus on tehty operaatiota varten, tai Kenian joukkojen asemasta antamaa yksipuolista lausumaa tai alueen jonkin muun sellaisen maan yksipuolista lausumaa, joka on antanut tällaisen lausuman operaatiota varten.
   2.   Yhteisen operaatioalueen ulkopuolella sijaitseviin esikunta- ja johtoyksiköihin lähetettyjen joukkojen ja henkilöstön asemaan sovelletaan näiden esikunta- tai johtoyksiköiden isäntävaltion ja Kroatian tasavallan välisiä järjestelyjä.
   3.   Kroatian tasavalta käyttää lainkäyttövaltaa EU:n sotilaalliseen kriisinhallintaoperaatioon osallistuviin joukkoihinsa ja henkilöstöönsä, sanotun kuitenkaan rajoittamatta 1 kohdassa tarkoitetun joukkojen asemaa koskevan sopimuksen soveltamista.
   4.   Kroatian tasavalta vastaa kaikista joukkojensa ja henkilöstönsä jäsenten esittämien tai heitä koskevien, Atalanta-operaatioon osallistumiseen liittyvien vaatimusten ratkaisemisesta. Kroatian tasavalta vastaa lakiensa ja asetustensa mukaisesti sellaisten, erityisesti oikeudellisten tai kurinpidollisten, menettelyjen vireillepanosta, joihin mahdollisesti ryhdytään sen joukkojen tai henkilöstön jäsentä vastaan.
   5.   Kroatian tasavalta sitoutuu antamaan tämän sopimuksen allekirjoittamisen yhteydessä lausuman Atalanta-operaatioon osallistuville valtioille esitettävistä korvausvaatimuksista luopumisesta.
   6.   Euroopan unionin jäsenvaltiot sitoutuvat antamaan tämän sopimuksen allekirjoituksen yhteydessä lausuman korvausvaatimuksista luopumisesta siltä osin kuin on kyse Kroatian tasavallan osallistumisesta Atalanta-operaatioon.
   3 artikla
   Ehdot pidätettyjen ja säilöön otettujen henkilöiden siirtämiseksi syytetoimia varten
   Jos Kroatian tasavalta käyttää lainkäyttövaltaansa merirosvoukseen tai aseellisiin ryöstöihin Somalian aluevesillä syyllistyneisiin tai syyllistyneiksi epäiltyihin henkilöihin, Euroopan unionin johtamien merivoimien (EUNAVFOR) syytetoimia varten pidättämät ja säilöön ottamat henkilöt ja EUNAVFORin hallussa oleva takavarikoitu omaisuus siirretään EUNAVFORilta Kroatian tasavallan huostaan niiden ehtojen mukaisesti, joista säädetään liitteessä, joka on tämän sopimuksen erottamaton osa.
   4 artikla
   Turvaluokitellut tiedot
   Atalanta-operaation yhteydessä sovelletaan turvaluokiteltujen tietojen vaihtamiseen sovellettavista turvallisuusmenettelyistä tehdyn Euroopan unionin ja Kroatian tasavallan välisen sopimuksen (5) määräyksiä.
   5 artikla
   Johtamisjärjestely
   1.   Kaikki EU:n sotilaalliseen kriisinhallintaoperaatioon osallistuvat joukot ja henkilöstön jäsenet pysyvät täysin kansallisten viranomaistensa alaisina.
   2.   Kansalliset viranomaiset siirtävät joukkojensa ja henkilöstönsä operatiivisen ja taktisen johdon ja/tai valvonnan EU:n operaation komentajalle. EU:n operaation komentajalla on oikeus siirtää toimivaltansa toiselle henkilölle.
   3.   Kroatian tasavallalla on samat oikeudet ja velvoitteet operaation päivittäisessä toteuttamisessa kuin operaatioon osallistuvilla Euroopan unionin jäsenvaltioilla.
   4.   EU:n operaation komentaja voi Kroatian tasavaltaa kuultuaan milloin tahansa pyytää Kroatian tasavallan osallisuuden pois vetämistä.
   5.   Kroatian tasavalta nimeää johtavan sotilasedustajan, joka edustaa sen kansallista sotilasosastoa EU:n sotilaallisessa kriisinhallintaoperaatiossa. Johtava sotilasedustaja neuvottelee EU:n joukkojen komentajan kanssa kaikista operaatioon vaikuttavista kysymyksistä ja vastaa sotilasosastonsa päivittäisestä kurinpitovalvonnasta.
   6 artikla
   Rahoitusnäkökohdat
   1.   Kroatian tasavalta vastaa kaikista sen operaatioon osallistumiseen liittyvistä kustannuksista, elleivät ne kuulu yhteisesti rahoitettaviin kustannuksiin sen mukaisesti, mitä säädetään tämän sopimuksen 1 artiklan 1 kohdassa tarkoitetuissa oikeudellisissa välineissä sekä Euroopan unionin sellaisten operaatioiden yhteisten kustannusten rahoituksen hallinnointijärjestelmän perustamisesta, joilla on sotilaallista merkitystä tai merkitystä puolustuksen alalla (Athene), 18 päivänä joulukuuta 2008 tehdyssä neuvoston päätöksessä 2008/975/YUTP (6).
   2.   Atalanta-operaatio antaa logistiikkatukea Kroatian sotilasosastolle kulukorvausperiaatteella tämän sopimuksen 7 artiklassa tarkoitetuissa täytäntöönpanojärjestelyissä määriteltyjen edellytysten mukaisesti. Kulujen hallinnointi annetaan Athenelle.
   3.   Kroatian tasavalta, jos sen on todettu olevan korvausvastuussa, suorittaa kuoleman, loukkaantumisen, menetyksen tai vahingon sattuessa korvauksia valtiosta tai valtioista, jossa tai joissa operaatio toteutetaan, oleville luonnollisille tai oikeushenkilöille tämän sopimuksen 2 artiklan 1 kohdassa tarkoitetussa joukkojen asemaa koskevassa sopimuksessa, jos sellainen on tehty, vahvistettujen ehtojen mukaisesti.
   7 artikla
   Sopimuksen täytäntöönpanojärjestelyt
   Tämän sopimuksen täytäntöönpanon edellyttämistä teknisistä ja hallinnollisista järjestelyistä sovitaan yhteisen ulko- ja turvallisuuspolitiikan korkeana edustajana toimivan Euroopan unionin neuvoston pääsihteerin tai EU:n operaation komentajan sekä Kroatian tasavallan toimivaltaisten viranomaisten välillä.
   8 artikla
   Velvoitteiden täyttämättä jättäminen
   Mikäli jompikumpi osapuoli ei noudata edellä olevissa artikloissa määrättyjä velvoitteitaan, toisella osapuolella on oikeus irtisanoa tämä sopimus yhden kuukauden irtisanomisajalla.
   9 artikla
   Riitojen ratkaiseminen
   Tämän sopimuksen tulkintaan ja soveltamiseen liittyvät riidat ratkaistaan osapuolten välillä diplomaattisin keinoin.
   10 artikla
   Voimaantulo
   1.   Tämä sopimus tulee voimaan sen kuukauden ensimmäisenä päivänä, joka ensimmäiseksi seuraa osapuolten toisilleen antamaa ilmoitusta siitä, että ne ovat saattaneet päätökseen tätä varten tarvittavat sisäiset menettelyt.
   2.   Tätä sopimusta sovelletaan väliaikaisesti sen allekirjoittamispäivästä.
   3.   Tämä sopimus on voimassa Kroatian tasavallan operaatioon osallistumisen ajan.

      Tehty Brysselissä 27 päivänä heinäkuuta 2009 kahtena englanninkielisenä alkuperäiskappaleena.

            Euroopan unionin puolesta

            Kroatian tasavallan puolesta

      (1)  EUVL L 301, 12.11.2008, s. 33.

      (2)  EUVL L 109, 30.4.2009, s. 52.

      (3)  EUVL L 119, 14.5.2009, s. 40.

      (4)  EUVL L 148, 11.6.2009, s. 34.

      (5)  EUVL L 116, 29.4.2006, s. 74.

      (6)  EUVL L 345, 23.12.2008, s. 96.
   LIITE

      Määräykset ehdoista ja menettelyistä, jotka koskevat Somalian aluevesillä merirosvoukseen tai aseellisiin ryöstöihin syyllistyneiksi epäiltyjen, Euroopan unionin johtamien merivoimien (EUNAVFOR) pidättämien henkilöiden ja EUNAVFORin hallussa olevan takavarikoidun omaisuuden siirtoa Eunavforilta Kroatian tasavallan huostaan ja näiden henkilöiden ja omaisuuden kohtelua siirron jälkeen

   1)   Määritelmät
   Tässä sopimuksessa tarkoitetaan

               a)

               ’merirosvouksella’ merirosvousta sellaisena kuin se on määritelty Yhdistyneiden Kansakuntien merioikeusyleissopimuksen (UNCLOS) 101 artiklassa;

               b)

               ’aseellisella ryöstöllä’ 1 kohdan a alakohdassa määriteltyjä tekoja, kun ne tehdään rannikkovaltion aluevesillä operaatioalueella;

               c)

               ’siirretyllä henkilöllä’ EUNAVFORin tämän sopimuksen perusteella Kroatian tasavallan huostaan siirtämää henkilöä, jonka epäillään aikovan syyllistyä tai syyllistyvän tai syyllistyneen merirosvoukseen tai aseelliseen ryöstöön.

         2)   Yleiset periaatteet

               a)

               Kroatian tasavalta voi hyväksyä EUNAVFORin pyynnöstä EUNAVFORin merirosvouksen tai aseellisen ryöstön yhteydessä pidättämien henkilöiden ja EUNAVFORin tässä yhteydessä takavarikoiman omaisuuden siirtämisen huostaansa ja toimittaa nämä henkilöt ja omaisuuden toimivaltaisten viranomaistensa eteen tutkinta- ja syytetoimia varten.

               b)

               Tämän sopimuksen nojalla toimiessaan EUNAVFOR ainoastaan siirtää henkilöt Kroatian tasavallan toimivaltaisten lainvalvontaviranomaisten huostaan.

               c)

               Kroatian tasavalta vahvistaa, että näiden määräysten nojalla siirrettyjä henkilöitä kohdellaan ennen siirtoa ja sen jälkeen ihmisarvoa kunnioittaen ja kansainvälisten ihmisoikeusvelvoitteiden mukaisesti, mihin kuuluu kidutuksen ja muun julman, epäinhimillisen tai halventavan kohtelun tai rangaistuksen kieltäminen sekä mielivaltaisen vangitsemisen ja pidättämisen kieltäminen, ja noudattaen vaatimusta oikeudenmukaisesta oikeudenkäynnistä.

         3)   Siirrettyjen henkilöiden kohtelu, syytetoimet ja oikeudenkäynti

               a)

               Jokaista siirrettyä henkilöä on kohdeltava ihmisarvoa kunnioittaen eikä häntä saa saattaa kidutuksen tai julman, epäinhimillisen tai halventavan kohtelun tai rangaistuksen kohteeksi, hänelle on taattava asianmukainen majoitus ja ravinto sekä sairaanhoito ja hänellä on oltava mahdollisuus uskonnon harjoittamiseen.

               b)

               Jokainen siirretty henkilö on saatettava viiveittä tuomarin tai muun tuomiovaltaa lakisääteisesti käyttävän viranomaisen tutkittavaksi, joka päättää viipymättä henkilön pidätyksen lainmukaisuudesta ja määrää hänen vapauttamisestaan, jos pidätys ei ole lainmukainen.

               c)

               Jokaisella siirretyllä henkilöllä on oikeus saada oikeudenkäynti kohtuullisessa ajassa tai tulla vapautetuksi.

               d)

               Jokaisella siirretyllä henkilöillä on oikeus kohtuullisen ajan kuluessa oikeudenmukaiseen ja julkiseen oikeudenkäyntiin laillisesti perustetussa toimivaltaisessa, riippumattomassa ja puolueettomassa tuomioistuimessa silloin, kun päätetään häntä vastaan nostetusta rikossyytteestä.

               e)

               Jokaista rikoksesta syytettyä siirrettyä henkilöä on pidettävä syyttömänä, kunnes hänen syyllisyytensä on lainmukaisesti näytetty toteen.

               f)

               Jokaisella on tutkittaessa rikossyytettä häntä vastaan oikeus täysin yhdenvertaisena seuraaviin vähimmäistakeisiin:

                           1)

                           oikeus saada viipymättä yksityiskohtainen tieto häntä vastaan nostetun syytteen sisällöstä ja perusteista hänen ymmärtämällään kielellä;

                           2)

                           oikeus saada riittävästi aikaa ja riittävät edellytykset valmistella puolustustaan ja olla yhteydessä valitsemaansa oikeudenkäyntiavustajaan;

                           3)

                           oikeus oikeudenkäyntiin ilman perusteettomia viiveitä;

                           4)

                           oikeus olla läsnä oikeudenkäynnissä ja puolustautua henkilökohtaisesti tai itse valitsemansa oikeudenkäyntiavustajan välityksellä; jos henkilöllä ei ole oikeudenkäyntiavustajaa, oikeus saada tietää oikeudestaan tällaiseen; oikeus saada jokaisessa asiassa, jossa oikeuden toteutuminen sitä vaatii, itselleen oikeudenkäyntiavustaja korvauksetta, jos hän ei itse pysty maksamaan siitä;

                           5)

                           oikeus tarkastella tai tarkasteluttaa kaikkia häntä vastaan esitettyjä todisteita, pidätyksen suorittaneiden todistajien kirjalliset valaehtoiset todistukset mukaan luettuina, ja oikeus saada puolestaan esiintyvät todistajat kutsutuiksi ja kuulustelluiksi samoissa olosuhteissa kuin häntä vastaan todistamaan kutsutut todistajat;

                           6)

                           oikeus saada maksutta tulkin apua, jos hän ei ymmärrä tai puhu tuomioistuimessa käytettyä kieltä;

                           7)

                           oikeus olla joutumatta pakotetuksi todistamaan itseään vastaan tai tunnustamaan syyllisyytensä.

               g)

               Jokaisella rikoksesta tuomitulla siirretyllä henkilöllä on oikeus saada syyllisyyskysymys tai langetettu rangaistus tutkittavaksi tai muutoksenhaun kohteeksi ylemmässä tuomioistuimessa Kroatian tasavallan lainsäädännön mukaisesti.

               h)

               Kroatian tasavalta ei siirrä ketään huostaansa siirrettyä henkilöä mihinkään muuhun valtioon tutkintaa tai syytetoimia varten ilman EUNAVFORin ennakolta antamaa kirjallista suostumusta.

         4)   Kuolemanrangaistus
   Yksikään siirretty henkilö ei voi joutua tuomituksi kuolemanrangaistukseen, hänelle ei voida vaatia kuolemanrangaistusta eikä hänen osaltaan voida panna täytäntöön kuolemanrangaistusta.
   5)   Aineisto ja tiedoksiannot

               a)

               Jokaisesta siirrosta laaditaan asianmukainen asiakirja, jonka EUNAVFORin edustaja ja Kroatian tasavallan toimivaltaisen lainvalvontaviranomaisen edustaja allekirjoittavat.

               b)

               EUNAVFOR toimittaa Kroatian tasavallalle jokaisen siirretyn henkilön pidätykseen liittyvän aineiston. Aineistoon sisältyy mahdollisuuksien mukaan tiedot siirrettävän henkilön fyysisestä tilasta pidätettynä olon aikana, ajankohta, jolloin henkilö on siirretty Kroatian tasavallan viranomaisten huostaan, syy henkilön pidättämiseen, pidätyksen tapahtumisaika ja -paikka sekä mahdolliset pidätykseen liittyvät päätökset.

               c)

               Kroatian tasavalta vastaa siitä, että se pitää asianmukaisesti kirjaa kaikista siirretyistä henkilöistä, mihin kuuluu vähintään, että kirjataan takavarikoitu omaisuus, henkilön fyysinen tila, paikat, joissa hän on ollut pidätettynä, mahdolliset häntä vastaan nostetut syytteet ja tärkeät päätökset, joita on tehty häneen kohdistuneiden syytetointen ja oikeudenkäynnin aikana.

               d)

               EU:n ja EUNAVFORin edustajilla on Kroatian tasavallan ulkoasiainministeriölle osoitettavasta kirjallisesta pyynnöstä oikeus tutustua kirjattuun aineistoon.

               e)

               Kroatian tasavalta ilmoittaa lisäksi EUNAVFORille paikan, jossa tämän sopimuksen nojalla siirretty henkilö on pidätettynä, ja mahdollisesta hänen fyysisen tilansa heikkenemisestä ja väitteistä, jotka koskevat oletettua epäasianmukaista kohtelua. EU:n ja EUNAVFORin edustajilla on oikeus päästä tapaamaan ja kuulustella tämän sopimuksen nojalla siirrettyjä henkilöitä näiden ollessa pidätettyinä.

               f)

               Kansalliset ja kansainväliset humanitaariset järjestöt saavat pyynnöstä käydä tapaamassa tämän sopimuksen nojalla siirrettyjä henkilöitä.

               g)

               Sen varmistamiseksi, että EUNAVFOR pystyy antamaan Kroatian tasavallalle oikeaan aikaan apua vastaamalla EUNAVFORin todistajien läsnäolosta ja asiaan liittyvien todisteiden toimittamisesta, Kroatian tasavalta ilmoittaa EUNAVFORille aikomuksestaan aloittaa rikosoikeusprosessi siirrettyä henkilöä vastaan sekä aikataulun todisteiden toimittamiselle ja todistajien kuulemiselle.

         6)   EUNAVFORin apu

               a)

               EUNAVFOR antaa käytettävissä olevien keinojensa ja voimavarojensa puitteissa Kroatian tasavallalle apua siirrettyjen henkilöiden tutkinnassa ja syytetoimissa.

               b)

               Erityisesti EUNAVFOR

                           1)

                           luovuttaa näiden määräysten 5 kohdan b alakohdan mukaisesti laaditun pidätystä koskevan aineiston;

                           2)

                           käsittelee mahdollisia todisteita Kroatian tasavallan toimivaltaisten viranomaisten vaatimusten mukaisesti jäljempänä 8 kohdassa kuvatuissa täytäntöönpanojärjestelyissä sovitulla tavalla;

                           3)

                           pyrkii toimittamaan näiden määräysten nojalla tehtyihin henkilöiden siirtoihin liittyviin tapahtumiin osallistuneen EUNAVFORin henkilöstön todistajanlausunnot tai kirjalliset valaehtoiset todistukset;

                           4)

                           luovuttaa kaiken EUNAVFORin hallussa olevan asiaan liittyvän takavarikoidun omaisuuden.

         7)   Suhde siirrettyjen henkilöiden muihin oikeuksiin
   Näiden määräysten tarkoituksena ei ole poiketa oikeuksista, joita siirretyllä henkilöllä saattaa olla voimassa olevan kansallisen tai kansainvälisen lainsäädännön nojalla, eikä niitä pidä tällä tavoin tulkita.
   8)   Täytäntöönpanoa koskevat järjestelyt

               a)

               Näiden määräysten soveltamisen edellyttämistä operatiivisista, hallinnollisista ja teknisistä asioista voidaan tehdä täytäntöönpanojärjestelyjä, jotka Kroatian tasavallan toimivaltaiset viranomaiset, EU:n toimivaltaiset viranomaiset sekä niiden valtioiden, jotka asettavat kansallisen joukko-osaston EUNAVFORin käyttöön, toimivaltaiset viranomaiset hyväksyvät.

               b)

               Täytäntöönpanojärjestelyihin voi kuulua muun muassa seuraavaa:

                           1)

                           niiden Kroatian tasavallan toimivaltaisten lainvalvontaviranomaisten nimeäminen, joiden huostaan EUNAVFOR voi siirtää henkilöitä;

                           2)

                           tilat, joissa siirretyt henkilöt ovat pidätettyinä;

                           3)

                           asiakirjojen käsittely, mukaan lukien todisteiden keruuseen liittyvät asiakirjat, jotka luovutetaan Kroatian tasavallan toimivaltaisille lainvalvontaviranomaisille henkilön siirtämisen yhteydessä;

                           4)

                           yhteyspisteet ilmoituksia varten;

                           5)

                           siirroissa käytettävät lomakkeet.


title: 2014/348/EU: Neuvoston päätös, annettu 5 päivänä kesäkuuta 2014 , ETA:n sekakomiteassa Euroopan unionin puolesta esitettävästä kannasta yhteistyötä muilla kuin neljän vapauden alaan kuuluvilla erityisalueilla koskevan ETA-sopimuksen pöytäkirjan 31 muuttamiseen

text:
               13.6.2014

               FI

               Euroopan unionin virallinen lehti

               L 174/40

         NEUVOSTON PÄÄTÖS,
   annettu 5 päivänä kesäkuuta 2014,
   ETA:n sekakomiteassa Euroopan unionin puolesta esitettävästä kannasta yhteistyötä muilla kuin neljän vapauden alaan kuuluvilla erityisalueilla koskevan ETA-sopimuksen pöytäkirjan 31 muuttamiseen

      (2014/348/EU)

   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 46 artiklan d alakohdan, 149 artiklan, 153 artiklan 2 kohdan a alakohdan, 175 artiklan kolmannen kohdan ja 218 artiklan 9 kohdan,
   ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan talousalueesta tehdyn sopimuksen, jäljempänä ’ETA-sopimus’, pöytäkirjaan 31 sisältyy määräyksiä ja järjestelyjä, jotka koskevat yhteistyötä muilla kuin neljän vapauden alaan kuuluvilla erityisalueilla.

               (2)

               On suotavaa laajentaa ETA-sopimuksen osapuolten yhteistyö kattamaan Euroopan parlamentin ja neuvoston asetus (EU) N:o 1296/2013 (2).

               (3)

               Sen vuoksi ETA-sopimuksen pöytäkirjaa 31 olisi muutettava, jotta tätä laajennettua yhteistyötä voitaisiin harjoittaa 1 päivästä tammikuuta 2014.

               (4)

               Unionin kannan ETA:n sekakomiteassa olisi näin ollen perustuttava tähän päätökseen liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   ETA:n sekakomiteassa Euroopan unionin puolesta esitettävä kanta ETA-sopimuksen yhteistyötä muilla kuin neljän vapauden alaan kuuluvilla erityisalueilla koskevan pöytäkirjan 31 ehdotettuun muuttamiseen perustuu tähän päätökseen liitettyyn luonnokseen ETA:n sekakomitean päätökseksi.
   2 artikla
   Tämä päätös tulee voimaan päivänä, jona se hyväksytään.

      Tehty Luxemburg 5 päivänä kesäkuuta 2014.

            Neuvoston puolesta

            Puheenjohtaja

         N. DENDIAS

      (1)  EYVL L 305, 30.11.1994, s. 6.

      (2)  Euroopan parlamentin ja neuvoston asetus (EU) N:o 1296/2013, annettu 11 päivänä joulukuuta 2013, työllisyyttä ja sosiaalista innovointia koskevasta Euroopan unionin ohjelmasta (”EaSI-ohjelma”) ja eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta annetun päätöksen N:o 283/2010/EU muuttamisesta (EUVL L 347, 20.12.2013, s. 238).

      LUONNOS
      ETA:N SEKAKOMITEAN PÄÄTÖS N:o …/2014,
      annettu …,
      yhteistyötä muilla kuin neljän vapauden alaan kuuluvilla erityisalueilla koskevan ETA-sopimuksen pöytäkirjan 31 muuttamisesta
      ETA:N SEKAKOMITEA, joka
      ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,
      sekä katsoo seuraavaa:

                  (1)

                  On aiheellista laajentaa ETA-sopimuksen osapuolten yhteistyö kattamaan työllisyyttä ja sosiaalista innovointia koskevasta Euroopan unionin ohjelmasta (”EaSI-ohjelma”) ja eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta annetun päätöksen N:o 283/2010/EU muuttamisesta 11 päivänä joulukuuta 2013 annettu Euroopan parlamentin ja neuvoston asetus (EU) N:o 1296/2013 (1).

                  (2)

                  Sen vuoksi ETA-sopimuksen pöytäkirjaa 31 olisi muutettava, jotta tätä laajennettua yhteistyötä voitaisiin harjoittaa 1 päivästä tammikuuta 2014,

            ON HYVÄKSYNYT TÄMÄN PÄÄTÖKSEN:
      1 artikla
      Muutetaan ETA-sopimuksen pöytäkirjassa 31 oleva 15 artikla seuraavasti:

                  1)

                  Lisätään 2 kohdassa sanan ”mainitun” jälkeen sanat ”ja ennen 1 päivää tammikuuta 2014 toteutetun”.

                  2)

                  Lisätään 8 kohtaan seuraava:

                              ”–

                                 32013 R 1296: Euroopan parlamentin ja neuvoston asetus (EU) N:o 1296/2013, annettu 11 päivänä joulukuuta 2013, työllisyyttä ja sosiaalista innovointia koskevasta Euroopan unionin ohjelmasta (”EaSI-ohjelma”) ja eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta annetun päätöksen N:o 283/2010/EU muuttamisesta (EUVL L 347, 20.12.2013, s. 238).
                              Liechtenstein vapautetaan tähän ohjelmaan osallistumisesta ja sen rahoittamisesta. Norja osallistuu ainoastaan ohjelman Eures-lohkoon ja sen rahoitukseen.”

                  3)

                  Korvataan 5 kohdan teksti seuraavasti:
                  ”EFTA-valtiot osallistuvat 8 kohdan ensimmäisessä luetelmakohdassa tarkoitettuihin yhteisön toimiin 1 päivästä tammikuuta 1999, toisessa luetelmakohdassa tarkoitettuihin toimiin 1 päivästä tammikuuta 2003 ja kolmannessa luetelmakohdassa tarkoitettuihin toimiin 1 päivästä tammikuuta 2014.”

            2 artikla
      Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (2).
      Sitä sovelletaan 1 päivästä tammikuuta 2014.
      3 artikla
      Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

         Tehty Brysselissä

               ETA:n sekakomitean puolesta

               Puheenjohtaja

               ETA:n sekakomitean sihteerit

         (1)  EUVL L 347, 20.12.2013, s. 238.

         (2)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Euroopan parlamentin päätös (EU) 2015/2212, annettu 27 päivänä lokakuuta 2015, vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2013

text:
               1.12.2015

               FI

               Euroopan unionin virallinen lehti

               L 314/41

         EUROOPAN PARLAMENTIN PÄÄTÖS (EU) 2015/2212,
   annettu 27 päivänä lokakuuta 2015,
   vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2013
   EUROOPAN PARLAMENTTI, joka

               —

               ottaa huomioon ENIAC-yhteisyrityksen lopullisen tilinpäätöksen varainhoitovuodelta 2013,

               —

               ottaa huomioon tilintarkastustuomioistuimen kertomuksen ENIAC-yhteisyrityksen tilinpäätöksestä varainhoitovuodelta 2013 sekä yhteisyrityksen vastaukset (1),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2013 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 17. helmikuuta 2015 antaman suosituksen varainhoitovuoden 2013 talousarvion toteuttamista koskevan vastuuvapauden myöntämisestä yhteisyritykselle (05306/2015 – C8-0049/2015),

               —

               ottaa huomioon 29. huhtikuuta 2015 tekemänsä päätöksen (3), jolla lykättiin päätöstä varainhoitovuotta 2013 koskevan vastuuvapauden myöntämisestä, sekä ECSEL-yhteisyrityksen (entinen ENIAC -yhteisyritys) toimitusjohtajan vastaukset,

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (4),

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (5) ja erityisesti sen 209 artiklan,

               —

               ottaa huomioon ENIAC-yhteisyrityksen perustamisesta 20. joulukuuta 2007 annetun neuvoston asetuksen (EY) N:o 72/2008 (6),

               —

               ottaa huomioon ECSEL-yhteisyrityksen perustamisesta 6. toukokuuta 2014 annetun neuvoston asetuksen (EU) N:o 561/2014 (7) ja erityisesti sen 1 artiklan 2 kohdan ja 12 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (8),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 209 artiklassa tarkoitettujen julkisen ja yksityisen sektorin kumppanuuteen perustuvien elinten varainhoidon malliasetuksesta 30. syyskuuta 2013 annetun komission delegoidun asetuksen (EU) N:o 110/2014 (9),

               —

               ottaa huomioon työjärjestyksen 94 artiklan ja liitteen V,

               —

               ottaa huomioon talousarvion valvontavaliokunnan toisen mietinnön (A8-0285/2015),

               1.

               myöntää ECSEL-yhteisyrityksen toimitusjohtajalle vastuuvapauden ENIAC-yhteisyrityksen talousarvion toteuttamisesta varainhoitovuonna 2013;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman ECSEL-yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 452, 16.12.2014, s. 26.

      (2)  EUVL C 452, 16.12.2014, s. 27.

      (3)  EUVL L 255, 30.9.2015, s. 424.

      (4)  EYVL L 248, 16.9.2002, s. 1.

      (5)  EUVL L 298, 26.10.2012, s. 1.

      (6)  EUVL L 30, 4.2.2008, s. 21.

      (7)  EUVL L 169, 7.6.2014, s. 152.

      (8)  EYVL L 357, 31.12.2002, s. 72.

      (9)  EUVL L 38, 7.2.2014, s. 2.


title: 2009/392/EY: Neuvoston päätös, tehty 27 päivänä marraskuuta 2008 , Bulgarian tasavallan ja Romanian osallistumisesta niiden Euroopan unioniin liittymisen johdosta sopimuspuolina Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta tehtyyn sopimukseen liitettävän pöytäkirjan tekemisestä Euroopan yhteisön ja sen jäsenvaltioiden puolesta

text:
               20.5.2009

               FI

               Euroopan unionin virallinen lehti

               L 124/51

         NEUVOSTON PÄÄTÖS,
   tehty 27 päivänä marraskuuta 2008,
   Bulgarian tasavallan ja Romanian osallistumisesta niiden Euroopan unioniin liittymisen johdosta sopimuspuolina Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta tehtyyn sopimukseen liitettävän pöytäkirjan tekemisestä Euroopan yhteisön ja sen jäsenvaltioiden puolesta
   (2009/392/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 310 artiklan yhdessä sen 300 artiklan 2 kohdan ensimmäisen alakohdan toisen virkkeen ja 3 kohdan toisen alakohdan kanssa,
   ottaa huomioon liittymissopimuksen liitteenä olevan liittymisasiakirjan ja erityisesti sen 6 artiklan 2 kohdan,
   ottaa huomioon komission ehdotuksen,
   ottaa huomioon Euroopan parlamentin puoltavan lausunnon,
   sekä katsoo seuraavaa:

               (1)

               Komission saatua tarvittavat valtuudet 5 päivänä toukokuuta 2006 Sveitsin valaliiton kanssa on saatu päätökseen neuvottelut Bulgarian tasavallan ja Romanian osallistumisesta niiden Euroopan unioniin liittymisen johdosta sopimuspuolina Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta tehtyyn sopimukseen liitettävästä pöytäkirjasta.

               (2)

               Ennen pöytäkirjan tekemistä myöhempänä ajankohtana se allekirjoitettiin Euroopan yhteisön ja sen jäsenvaltioiden puolesta 27 päivänä toukokuuta 2008 neuvoston 26 päivänä toukokuuta 2008 tekemän päätöksen mukaisesti.

               (3)

               Pöytäkirja olisi tehtävä,

         ON PÄÄTTÄNYT SEURAAVAA:
   1 artikla
   Hyväksytään Euroopan yhteisön ja sen jäsenvaltioiden puolesta pöytäkirja Bulgarian tasavallan ja Romanian osallistumisesta niiden Euroopan unioniin liittymisen johdosta sopimuspuolina Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta tehtyyn sopimukseen.
   Pöytäkirjan teksti on tämän päätöksen liitteenä.
   2 artikla
   Neuvoston puheenjohtaja tekee pöytäkirjan 6 artiklassa tarkoitetun hyväksymisilmoituksen Euroopan yhteisön ja sen jäsenvaltioiden puolesta.
   3 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 27 päivänä marraskuuta 2008.

            Neuvoston puolesta

            Puheenjohtaja

         L. CHATEL

    ---documentbreak---

               20.5.2009

               FI

               Euroopan unionin virallinen lehti

               L 124/53

         Bulgarian tasavallan ja Romanian osallistumisesta niiden Euroopan unioniin liittymisen johdosta sopimuspuolina Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta tehtyyn sopimukseen liitettävä
   PÖYTÄKIRJA
   EUROOPAN YHTEISÖ,
   jota edustaa Euroopan unionin neuvosto, ja
   BELGIAN KUNINGASKUNTA,
   BULGARIAN TASAVALTA,
   TŠEKIN TASAVALTA,
   TANSKAN KUNINGASKUNTA,
   SAKSAN LIITTOTASAVALTA,
   VIRON TASAVALTA,
   IRLANTI,
   HELLEENIEN TASAVALTA,
   ESPANJAN KUNINGASKUNTA,
   RANSKAN TASAVALTA,
   ITALIAN TASAVALTA,
   KYPROKSEN TASAVALTA,
   LATVIAN TASAVALTA,
   LIETTUAN TASAVALTA,
   LUXEMBURGIN SUURHERTTUAKUNTA,
   UNKARIN TASAVALTA,
   MALTA,
   ALANKOMAIDEN KUNINGASKUNTA,
   ITÄVALLAN TASAVALTA,
   PUOLAN TASAVALTA,
   PORTUGALIN TASAVALTA,
   ROMANIA,
   SLOVENIAN TASAVALTA,
   SLOVAKIAN TASAVALTA,
   SUOMEN TASAVALTA,
   RUOTSIN KUNINGASKUNTA,
   ISON-BRITANNIAN JA POHJOIS-IRLANNIN YHDISTYNYT KUNINGASKUNTA,
   jäljempänä ’jäsenvaltiot’, joita myös edustaa Euroopan unionin neuvosto,
   sekä
   SVEITSIN VALALIITTO, jäljempänä ’Sveitsi’,
   jäljempänä ’sopimuspuolet’,
   jotka
   OTTAVAT HUOMIOON Euroopan yhteisön ja sen jäsenvaltioiden sekä Sveitsin valaliiton välillä 21 päivänä kesäkuuta 1999 tehdyn sopimuksen henkilöiden vapaasta liikkuvuudesta, jäljempänä ’sopimus’, joka tuli voimaan 1 päivänä kesäkuuta 2002,
   OTTAVAT HUOMIOON Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta 21 päivänä kesäkuuta 1999 tehtyyn sopimukseen liitetyn, 26 päivänä lokakuuta 2004 tehdyn pöytäkirjan Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan osallistumisesta, niiden Euroopan unioniin liittymisen nojalla, sopimuspuolina kyseiseen sopimukseen, jäljempänä ’vuoden 2004 pöytäkirja’, joka tuli voimaan 1 päivänä huhtikuuta 2006,
   OTTAVAT HUOMIOON Bulgarian tasavallan ja Romanian, jäljempänä ’uudet jäsenvaltiot’, liittymisen Euroopan unioniin 1 päivänä tammikuuta 2007,
   KATSOVAT, ETTÄ uusista jäsenvaltioista tulee sopimuksen sopimuspuolia,
   KATSOVAT, ETTÄ Euroopan unionin neuvostolle annetaan liittymisasiakirjassa valtuudet tehdä jäsenvaltioiden puolesta pöytäkirja uusien jäsenvaltioiden liittymisestä sopimukseen,
   OVAT SOPINEET SEURAAVAA:
   1 artikla
   1.   Uusista jäsenvaltioista tulee sopimuksen sopimuspuolia.
   2.   Varsinaiseen sopimusosaan ja sen liitteeseen I tehdään seuraavat mukautukset:
   2 artikla
   Varsinaiseen sopimusosaan ja sen liitteeseen I tehdään seuraavat mukautukset:

               1)

               Korvataan sopimuksen sopimuspuolten luettelo seuraavasti:
               ”EUROOPAN YHTEISÖ,
               BELGIAN KUNINGASKUNTA,
               BULGARIAN TASAVALTA,
               TŠEKIN TASAVALTA,
               TANSKAN KUNINGASKUNTA,
               SAKSAN LIITTOTASAVALTA,
               VIRON TASAVALTA,
               IRLANTI,
               HELLEENIEN TASAVALTA,
               ESPANJAN KUNINGASKUNTA,
               RANSKAN TASAVALTA,
               ITALIAN TASAVALTA,
               KYPROKSEN TASAVALTA,
               LATVIAN TASAVALTA,
               LIETTUAN TASAVALTA,
               LUXEMBURGIN SUURHERTTUAKUNTA,
               UNKARIN TASAVALTA,
               MALTA,
               ALANKOMAIDEN KUNINGASKUNTA,
               ITÄVALLAN TASAVALTA,
               PUOLAN TASAVALTA,
               PORTUGALIN TASAVALTA,
               ROMANIA,
               SLOVENIAN TASAVALTA,
               SLOVAKIAN TASAVALTA,
               SUOMEN TASAVALTA,
               RUOTSIN KUNINGASKUNTA,
               ISON-BRITANNIAN JA POHJOIS-IRLANNIN YHDISTYNYT KUNINGASKUNTA
               sekä
               SVEITSIN VALALIITTO,”.

               2)

               Muutetaan sopimuksen 10 artikla seuraavasti:

                           a)

                           lisätään 1 a kohdan jälkeen kohta seuraavasti:
                           ”1 b.   Sveitsi voi jatkaa määrällisten rajoitusten soveltamista Sveitsissä palkkatyöntekijöinä ja itsenäisinä ammatinharjoittajina toimiviin Bulgarian tasavallan ja Romanian kansalaisiin kahden vuoden ajan Bulgarian tasavallan ja Romanian osallistumista sopimuspuolina tähän sopimukseen koskevan pöytäkirjan voimaantulosta lukien seuraavien kahden oleskelujakson osalta: yli neljä kuukautta mutta alle vuoden kestävät oleskelut ja vähintään vuoden kestävät oleskelut. Alle neljä kuukautta kestävään oleskeluun ei sovelleta määrällisiä rajoituksia.
                           Sekakomitea tarkastelee uusien jäsenvaltioiden kansalaisiin sovellettavan siirtymäkauden toimivuutta Sveitsin toimittaman kertomuksen pohjalta ennen edellä mainitun siirtymäkauden päättymistä. Tarkastelun päätyttyä ja viimeistään edellä mainitun siirtymäkauden lopussa Sveitsi ilmoittaa sekakomitealle, aikooko se jatkaa määrällisten rajoitusten soveltamista Sveitsissä palkkatyöntekijöinä työskenteleviin henkilöihin. Sveitsi voi jatkaa mainittuja toimenpiteitä viiden vuoden ajan edellä mainitun pöytäkirjan voimaantulosta. Siirtymäkausi päättyy ensimmäisessä alakohdassa määritellyn kaksivuotiskauden lopussa, jos tällaista ilmoitusta ei tehdä.
                           Tässä kohdassa määritellyn siirtymäkauden päättyessä kaikki Bulgarian tasavallan ja Romanian kansalaisiin sovellettavat määrälliset rajoitukset kumotaan. Näillä jäsenvaltioilla on oikeus soveltaa samoja määrällisiä rajoituksia Sveitsin kansalaisiin samoina ajanjaksoina.”;

                           b)

                           lisätään 2 a kohdan jälkeen kohta seuraavasti:
                           ”2 b.   Sveitsi sekä Bulgarian tasavalta ja Romania voivat jatkaa niiden alueella työskentelevien toisen sopimuspuolen työntekijöiden osalta tavanomaisille työmarkkinoille yhdentyneiden työntekijöiden ensisijaisuuden sekä toisen sopimuspuolen kansalaisiin sovellettavien palkka- ja työolojen tarkastamista kahden vuoden ajan Bulgarian tasavallan ja Romanian osallistumista sopimuspuolina tähän sopimukseen koskevan pöytäkirjan voimaantulosta lukien. Samoja tarkastuksia voidaan jatkaa niiden henkilöiden osalta, jotka tuottavat sopimuksen 5 artiklan 1 kohdassa tarkoitetuin tavoin palveluja seuraavilla neljällä alalla: puutarhanhoitopalvelut, rakennusala ja siihen liittyvät alat, turvatoimet, teollisuussiivous (NACE (1) koodit 01.41; 45.1–4; 74.60; 74.70). Edellä 1 b kohdassa sekä 2 b, 3 b ja 4 c kohdassa mainittuina siirtymäkausina Sveitsi asettaa työntekijät, jotka ovat uusien jäsenvaltioiden kansalaisia, työmarkkinoilleen pääsyssä etusijalle EU:n ja EFTAn ulkopuolisten maiden kansalaisiin nähden. Tavanomaisille työmarkkinoille yhdentyneiden työntekijöiden ensisijaisuuden tarkastamista ei sovelleta sellaisten palvelujen tarjoajiin, jotka on vapautettu sopimuspuolten välistä palvelujen tarjoamista koskevalla erityissopimuksella (mukaan lukien julkisten hankintojen alasta tehdyn sopimuksen palvelujen tarjoamista koskevat määräykset). Samalla ajanjaksolla voidaan säilyttää kelpoisuusvaatimukset alle neljän kuukauden oleskelun sallivien oleskelulupien (2) osalta ja niiden henkilöiden osalta, jotka tuottavat sopimuksen 5 artiklan 1 kohdan mukaisesti palveluja edellä mainituilla neljällä alalla.
                           Sekakomitea tarkastelee tässä kohdassa käsiteltyjen siirtymätoimenpiteiden toimivuutta kunkin niitä toteuttavan sopimuspuolen laatiman kertomuksen pohjalta kahden vuoden kuluessa Bulgarian tasavallan ja Romanian osallistumista sopimuspuolina tähän sopimukseen koskevan pöytäkirjan voimaantulosta. Tarkastelun päätyttyä tai viimeistään kahden vuoden kuluttua edellä mainitun pöytäkirjan voimaantulosta tässä kohdassa määritellyt siirtymätoimenpiteet toteuttanut sopimuspuoli, joka on ilmoittanut sekakomitealle aikomuksestaan jatkaa siirtymätoimenpiteiden toteuttamista, voi edelleen jatkaa niiden toteuttamista viiden vuoden ajan edellä mainitun pöytäkirjan voimaantulosta. Siirtymäkausi päättyy ensimmäisessä alakohdassa määritellyn kaksivuotiskauden lopussa, jos tällaista ilmoitusta ei tehdä.
                           Tässä kohdassa määritellyn siirtymäkauden päättyessä kaikki rajoitukset, jotka tässä kohdassa on mainittu, kumotaan.

                           c)

                           lisätään 3 a kohdan jälkeen kohta seuraavasti:
                           ”3 b.   Bulgarian tasavallan ja Romanian osallistumista sopimuspuolina tähän sopimukseen koskevan pöytäkirjan tultua voimaan ja ennen 1 b kohdassa mainitun ajanjakson päättymistä Sveitsi varaa vuosittain (pro rata temporis -periaatteen mukaisesti) sen kolmansille maille varatusta kiintiöstä vähimmäismäärän uusia oleskelulupia (3) Sveitsissä palkkatyöntekijöinä ja itsenäisinä ammatinharjoittajina toimiville näiden uusien jäsenvaltioiden kansalaisille seuraavan aikataulun mukaisesti:

                                       Ajanjakso

                                       Vähintään vuoden voimassa olevien lupien määrä

                                       Yli neljä kuukautta mutta alle vuoden voimassa olevien lupien määrä

                                       Ensimmäisen vuoden loppuun

                                       362

                                       3 620

                                       Toisen vuoden loppuun

                                       523

                                       4 987

                                       Kolmannen vuoden loppuun

                                       684

                                       6 355

                                       Neljännen vuoden loppuun

                                       885

                                       7 722

                                       Viidennen vuoden loppuun

                                       1 046

                                       9 090

                           d)

                           lisätään 4 b kohdan jälkeen kohta seuraavasti:
                           ”4 c.   Edellä 1 b kohdassa ja tässä kohdassa mainitun ajanjakson päättyessä Bulgarian tasavallan ja Romanian kansalaisiin sovelletaan tämän sopimuksen 10 artiklan 4 kohdan määräyksiä enintään kymmenen vuoden ajan näiden uusien jäsenvaltioiden osallistumista sopimuspuolina tähän sopimukseen koskevan pöytäkirjan voimaantulosta.
                           Jos Sveitsin tai jonkin siirtymätoimenpiteitä toteuttaneen uuden jäsenvaltion työmarkkinoilla on vakavia häiriöitä tai vakavien häiriöiden uhka, ne ilmoittavat niistä sekakomitealle ennen 2 b kohdan 2 alakohdassa tarkoitetun viisivuotisen siirtymäkauden päättymistä. Tässä tapauksessa ilmoituksen tehnyt maa voi jatkaa 1 b, 2 b ja 3 b kohdassa kuvattujen menettelyjen soveltamista omalla alueellaan työskenteleviin työntekijöihin seitsemän vuoden ajan edellä mainitun pöytäkirjan voimaantulosta. Tällaisessa tapauksessa 1 b kohdassa mainittu vuosittain myönnettävien oleskelulupien määrä on seuraava:

                                       Ajanjakso

                                       Vähintään vuoden voimassa olevien lupien määrä

                                       Yli neljä kuukautta mutta alle vuoden voimassa olevien lupien määrä

                                       Kuudennen vuoden loppuun

                                       1 126

                                       10 457

                                       Seitsemännen vuoden loppuun

                                       1 207

                                       11 664”

                           e)

                           lisätään 5 a kohdan jälkeen kohta seuraavasti:
                           ”5 b.   Tämän artiklan 1 b, 2 b, 3 b ja 4 c kohdan siirtymämääräyksiä ja erityisesti 2 b kohdan tavanomaisille työmarkkinoille yhdentyneiden työntekijöiden ensisijaisuutta sekä palkka- ja työolojen tarkastamista koskevia määräyksiä ei sovelleta palkkatyöntekijöihin ja itsenäisiin ammatinharjoittajiin, joilla on lupa harjoittaa taloudellista toimintaa sopimuspuolten alueella Bulgarian tasavallan ja Romanian osallistumista sopimuspuolina tähän sopimukseen koskevan pöytäkirjan voimaantuloajankohtana. Mainituilla henkilöillä on oikeus erityisesti ammatilliseen ja maantieteelliseen liikkuvuuteen.
                           Alle vuoden voimassa olevan oleskeluluvan haltijoilla on oikeus uusia oleskelulupansa, eivätkä määrälliset rajoitukset koske heitä. Vähintään vuoden voimassa olevan oleskeluluvan haltijoilla on ilman eri toimenpiteitä oikeus jatkaa oleskelulupansa voimassaoloa. Tällaisilla palkkatyöntekijöillä ja itsenäisillä ammatinharjoittajilla on näin ollen edellä mainitun pöytäkirjan voimaantulosta lukien sopimuksen perusmääräysten ja erityisesti sen 7 artiklan nojalla samat vapaata liikkuvuutta koskevat oikeudet kuin sopimuspuolten alueelle sijoittautuneilla henkilöillä.”.

               3)

               Korvataan sopimuksen liitteessä I olevan 27 artiklan 2 kohdan viittaus 10 artiklan 2, 2 a, 4 a ja 4 b kohtaan viittauksella 10 artiklan 2, 2 a, 2 b, 4 a, 4 b ja 4 c kohtaan.

         3 artikla
   Poiketen siitä, mitä sopimuksen liitteessä I olevassa 25 artiklassa säädetään, sovelletaan tämän pöytäkirjan liitteessä 1 mainittuja siirtymäkausia.
   4 artikla
   1.   Sopimuksen liite II muutetaan tämän pöytäkirjan liitteen 2 mukaisesti.
   2.   Sopimuksen liitteen III mukautuksista päättää sopimuksen 14 artiklalla perustettu sekakomitea.
   5 artikla
   1.   Tämän pöytäkirjan liitteet 1 ja 2 ovat sen erottamaton osa.
   2.   Tämä pöytäkirja sekä vuoden 2004 pöytäkirja ovat erottamaton osa sopimusta.
   6 artikla
   1.   Tämän pöytäkirjan ratifioivat tai hyväksyvät Euroopan unionin neuvosto jäsenvaltioiden ja Euroopan yhteisön puolesta ja Sveitsi omien menettelyjensä mukaisesti.
   2.   Euroopan unionin neuvosto ja Sveitsi ilmoittavat toisilleen näiden menettelyjen saattamisesta päätökseen.
   7 artikla
   Tämä pöytäkirja tulee voimaan viimeisen ratifiointia tai hyväksymistä koskevan ilmoituksen antamispäivää seuraavan kuukauden ensimmäisenä päivänä.
   8 artikla
   Tämä pöytäkirja on voimassa yhtä kauan ja samoin ehdoin kuin sopimus.
   9 artikla
   1.   Tämä pöytäkirja ja sen liitteinä olevat julistukset on laadittu kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen.
   2.   Bulgarian ja romanian kielellä laadittu sopimus, sen liitteet ja pöytäkirjat sekä päätösasiakirja ovat yhtä todistusvoimaiset. Sopimuksen 14 artiklalla perustettu sekakomitea hyväksyy uusilla kielillä laadittavat todistusvoimaiset sopimustekstit.

      Съставено в Брюксел, на двадесет и седми май две хиляди и осма година.
      Hecho en Bruselas, el veintisiete de mayo de dos mil ocho.
      V Bruselu dne dvacátého sedmého května dva tisíce osm.
      Udfærdiget i Bruxelles den syvogtyvende maj to tusind og otte.
      Geschehen zu Brüssel am siebenundzwanzigsten Mai zweitausendacht.
      Kahe tuhande kaheksanda aasta maikuu kahekümne seitsmendal päeval Brüsselis.
      Έγινε στις Βρυξέλλες, στις είκοσι εφτά Μαΐου δύο χιλιάδες οκτώ.
      Done at Brussels on the twenty-seventh day of May in the year two thousand and eight.
      Fait à Bruxelles, le vingt-sept mai deux mille huit.
      Fatto a Bruxelles, addì ventisette maggio duemilaotto.
      Briselē, divtūkstoš astotā gada divdesmit septītajā maijā.
      Priimta du tūkstančiai aštuntų metų gegužės dvidešimt septintą dieną Briuselyje.
      Kelt Brüsszelben, a kétezer-nyolcadik év május havának huszonhetedik napján.
      Magħmul fi Brussell, fis-sebgħa u għoxrin jum ta' Mejju tas-sena elfejn u tmienja.
      Gedaan te Brussel, de zevenentwintigste mei tweeduizend acht.
      Sporządzono w Brukseli, dnia dwudziestego siódmego maja roku dwa tysiące ósmego.
      Feito em Bruxelas, em vinte e sete de Maio de dois mil e oito.
      Întocmit la Bruxelles, douăzeci și șapte mai două mii opt.
      V Bruseli dňa dvadsiateho siedmeho mája dvetisícosem.
      V Bruslju, dne sedemindvajsetega maja leta dva tisoč osem.
      Tehty Brysselissä kahdentenakymmenentenäseitsemäntenä päivänä toukokuuta vuonna kaksituhattakahdeksan.
      Som skedde i Bryssel den tjugosjunde maj tjugohundraåtta.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  NACE: Euroopan yhteisön tilastollisesta toimialaluokituksesta 9 päivänä lokakuuta 1990 annettu neuvoston asetus (ETY) N:o 3037/90 (EYVL L 293, 24.10.1990, s. 1), asetus sellaisena kuin se on viimeksi muutettuna 29 päivänä syyskuuta 2003 annetulla Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

      (2)  Työntekijät voivat hakea lyhytaikaisen oleskelun sallivia lupia tämän pöytäkirjan 3 b alakohdassa mainittujen kiintiöiden perusteella myös alle neljän kuukauden ajaksi.”;

      (3)  Nämä luvat myönnetään niiden sopimuksen 10 artiklassa mainittujen kiintiöiden lisäksi, jotka on varattu palkkatyöntekijöinä tai itsenäisinä ammatinharjoittajina toimiville henkilöille, jotka ovat niiden jäsenvaltioiden kansalaisia, jotka olivat jäsenvaltioita sopimuksen allekirjoitushetkellä (21 päivänä kesäkuuta 1999), sekä niiden jäsenvaltioiden kansalaisia, joista tuli tämän sopimuksen sopimuspuolia vuoden 2004 pöytäkirjalla. Nämä luvat myönnetään myös Sveitsin ja uusien jäsenvaltioiden voimassa olevissa kahdenvälisissä harjoittelijanvaihtosopimuksissa myönnettyjen lupien lisäksi.”;
   LIITE 1

      Siirtymätoimenpiteet maanhankinnan ja vapaa-ajanasunnon hankinnan osalta

   1.   Bulgarian tasavalta
   Bulgarian tasavalta saa pitää voimassa viiden vuoden ajan tämän pöytäkirjan voimaantulosta pöytäkirjan allekirjoittamisajankohtana voimassa olevat lainsäädäntönsä rajoitukset, jotka koskevat Bulgarian ulkopuolella asuvien Sveitsin kansalaisten sekä Sveitsin lakien mukaan muodostettujen oikeushenkilöiden maanomistusoikeuksien hankintaa vapaa-ajanasuntoa varten.
   Bulgariassa laillisesti oleskeleviin Sveitsin kansalaisiin ei sovelleta edellisen alakohdan määräyksiä eikä muita kuin Bulgarian kansalaisiin sovellettavia sääntöjä ja menettelyjä.
   Bulgarian tasavalta saa pitää voimassa seitsemän vuoden ajan tämän pöytäkirjan voimaantulosta pöytäkirjan allekirjoittamisajankohtana voimassa olevat lainsäädäntönsä rajoitukset, jotka koskevat Sveitsin kansalaisten ja Sveitsin lakien mukaan muodostettujen oikeushenkilöiden maa- ja metsätalousmaan ja metsien hankintaa. Sveitsin kansalaisia ei saa missään tilanteessa maa- ja metsätalousmaan ja metsien hankinnassa kohdella epäedullisemmin kuin tämän pöytäkirjan allekirjoittamispäivänä eikä tiukemmin kuin kolmannen maan kansalaisia.
   Itsenäisiin viljelijöihin, jotka ovat Sveitsin kansalaisia ja jotka haluavat sijoittautua Bulgarian tasavaltaan ja asua siellä, ei sovelleta edellisen alakohdan määräyksiä eikä muita kuin Bulgarian tasavallan kansalaisiin sovellettavia menettelyjä.
   Näitä siirtymätoimenpiteitä koskeva yleinen uudelleentarkastelu tehdään kolmantena vuonna tämän pöytäkirjan voimaantulon jälkeen. Sekakomitea voi päättää ensimmäisessä alakohdassa mainitun siirtymäkauden lyhentämisestä tai sen päättämisestä.
   2.   Romania
   Romania saa pitää voimassa viiden vuoden ajan tämän pöytäkirjan voimaantulosta pöytäkirjan allekirjoittamisajankohtana voimassa olevat lainsäädäntönsä rajoitukset, jotka koskevat Romanian ulkopuolella asuvien Sveitsin kansalaisten sekä sellaisten Sveitsin lakien mukaan muodostettujen yhtiöiden, jotka eivät ole asettautuneet Romaniaan tai joilla ei ole sivuliikettä tai edustustoa Romaniassa, maanomistusoikeuksien hankintaa vapaa-ajanasuntoa varten.
   Romaniassa laillisesti oleskeleviin Sveitsin kansalaisiin ei sovelleta edellisen alakohdan määräyksiä ei muita kuin Romanian kansalaisiin sovellettavia sääntöjä ja menettelyjä.
   Romania saa pitää voimassa seitsemän vuoden ajan tämän pöytäkirjan voimaantulosta pöytäkirjan allekirjoittamisajankohtana voimassa olevat lainsäädäntönsä rajoitukset, jotka koskevat Sveitsin kansalaisten ja sellaisten Sveitsin lakien mukaan muodostettujen yhtiöiden maa- ja metsätalousmaan ja metsien hankintaa, jotka eivät ole asettautuneet Romaniaan tai joilla ei ole sivuliikettä tai edustustoa Romaniassa. Sveitsin kansalaisia ei saa missään tilanteessa maa- ja metsätalousmaan ja metsien hankinnassa kohdella epäedullisemmin kuin tämän pöytäkirjan allekirjoittamispäivänä eikä tiukemmin kuin kolmannen maan kansalaisia.
   Itsenäisiin viljelijöihin, jotka ovat Sveitsin kansalaisia ja jotka haluavat sijoittautua Romaniaan ja asua siellä, ei sovelleta edellisen alakohdan määräyksiä eikä muita kuin Romanian kansalaisiin sovellettavia menettelyjä.
   Näitä siirtymätoimenpiteitä koskeva yleinen uudelleentarkastelu tehdään kolmantena vuonna tämän pöytäkirjan voimaantulon jälkeen. Sekakomitea voi päättää ensimmäisessä alakohdassa mainitun siirtymäkauden lyhentämisestä tai sen päättämisestä.
   LIITE 2
   Muutetaan henkilöiden vapaasta liikkuvuudesta tehdyn, Euroopan yhteisön ja sen jäsenvaltioiden sekä Sveitsin valaliiton välisen sopimuksen liite II seuraavasti:

               1)

               Muutetaan sopimuksen liitteessä II olevan A osan 1 kohtaa otsikon ”Tätä sopimusta sovellettaessa asetusta koskevat seuraavat mukautukset:” alla seuraavasti:

                           a)

                           lisätään liitteessä III olevaa A osaa koskevaan i kohtaan viimeisen merkinnän ”Slovakia – Sveitsi” jälkeen seuraava:

                                       ”Bulgaria – Sveitsi
                                       Ei mitään.

                                       Romania – Sveitsi
                                       Ei sopimusta.”;

                           b)

                           lisätään liitteessä III olevaa B osaa koskevaan j kohtaan viimeisen merkinnän ”Slovakia – Sveitsi” jälkeen seuraava:

                                       ”Bulgaria – Sveitsi
                                       Ei mitään.

                                       Romania – Sveitsi
                                       Ei sopimusta.”.

               2)

               Lisätään otsikon ”A osa: Säädökset, joihin viitataan” 1 kohdassa ”Asetus (ETY) N:o 1408/71” tekstinkohdan ”304 R 631: Asetus (EY) N:o 631/2004 …” jälkeen seuraava:
               ”Tiettyjen asetusten ja päätösten mukauttamisesta tavaroiden vapaan liikkuvuuden, henkilöiden vapaan liikkuvuuden, yhtiöoikeuden, kilpailupolitiikan, maatalouden (eläinlääkintä- ja kasvinsuojelulainsäädäntö mukaan luettuna), liikennepolitiikan, verotuksen, tilastojen, energian, ympäristön, oikeus- ja sisäasioiden yhteistyön, tulliliiton, ulkosuhteiden, yhteisen ulko- ja turvallisuuspolitiikan sekä toimielinten aloilla Bulgarian ja Romanian liittymisen johdosta 20 päivänä marraskuuta 2006 annetun neuvoston asetuksen (EY) N:o 1791/2006 2 jakso (Henkilöiden vapaa liikkuvuus – sosiaaliturva), siltä osin kuin sen säännökset koskevat tämän sopimuksen liitteessä II tarkoitettuja yhteisön säädöksiä.”.

               3)

               Lisätään otsikon ”A osa: Säädökset, joihin viitataan” 2 kohdassa ”Asetus (ETY) N:o 574/72” tekstinkohdan ”304 R 631: Asetus (EY) N:o 631/2004 …” jälkeen seuraava:
               ”Tiettyjen asetusten ja päätösten mukauttamisesta tavaroiden vapaan liikkuvuuden, henkilöiden vapaan liikkuvuuden, yhtiöoikeuden, kilpailupolitiikan, maatalouden (eläinlääkintä- ja kasvinsuojelulainsäädäntö mukaan luettuna), liikennepolitiikan, verotuksen, tilastojen, energian, ympäristön, oikeus- ja sisäasioiden yhteistyön, tulliliiton, ulkosuhteiden, yhteisen ulko- ja turvallisuuspolitiikan sekä toimielinten aloilla Bulgarian ja Romanian liittymisen johdosta 20 päivänä marraskuuta 2006 annetun neuvoston asetuksen (EY) N:o 1791/2006 2 jakso (Henkilöiden vapaa liikkuvuus – sosiaaliturva), siltä osin kuin sen säännökset koskevat tämän sopimuksen liitteessä II tarkoitettuja yhteisön säädöksiä.”.

               4)

               Lisätään otsikon ”B osa: Säädökset, jotka sopimuspuolten on otettava aiheellisella tavalla huomioon” kohtiin ”4.18. 383 D 0117: Päätös N:o 117…”, ”4.27. 388 D 64: Päätös N:o 136 …” ja ”4.37. 393 D 825: Päätös N:o 150…” tekstinkohdan ”12003 TN 02/02 A: Tšekin tasavallan, Viron tasavallan, …” jälkeen sekä kohtaan ”4.77: Päätös N:o 192…” seuraava:
               ”Tiettyjen asetusten ja päätösten mukauttamisesta tavaroiden vapaan liikkuvuuden, henkilöiden vapaan liikkuvuuden, yhtiöoikeuden, kilpailupolitiikan, maatalouden (eläinlääkintä- ja kasvinsuojelulainsäädäntö mukaan luettuna), liikennepolitiikan, verotuksen, tilastojen, energian, ympäristön, oikeus- ja sisäasioiden yhteistyön, tulliliiton, ulkosuhteiden, yhteisen ulko- ja turvallisuuspolitiikan sekä toimielinten aloilla Bulgarian ja Romanian liittymisen johdosta 20 päivänä marraskuuta 2006 annetun neuvoston asetuksen (EY) N:o 1791/2006 2 jakso (Henkilöiden vapaa liikkuvuus – sosiaaliturva), siltä osin kuin sen säännökset koskevat tämän sopimuksen liitteessä II tarkoitettuja yhteisön säädöksiä.”.

               5)

               Työntekijöihin, jotka ovat Bulgarian tasavallan ja Romanian kansalaisia, sovelletaan liitteeseen II liitetyn pöytäkirjan ”Työttömyysvakuutus”-jakson 1 kohdassa mainittuja järjestelyjä seitsemännen tämän pöytäkirjan voimaantuloa seuraavan vuoden loppuun.

         YHTEINEN JULISTUS SOPIMUKSEN LIITTEEN III MUKAUTTAMISESTA
   Sopimuspuolet julistavat, että sopimuksen liitettä III mukautetaan sopimuksen sujuvan täytäntöönpanon varmistamiseksi mahdollisimman pian muun muassa direktiivin 2005/36/EY, sellaisena kuin se on muutettuna direktiivillä 2006/100/EY, sekä Sveitsin toimittamien uusien säädösten sisällyttämiseksi sopimukseen.
   SVEITSIN JULISTUS ALLEKIRJOITUKSEN JÄLKEISISTÄ YKSIPUOLISISTA TOIMENPITEISTÄ
   Sveitsi antaa uusien jäsenvaltioiden kansalaisille kansalliseen lainsäädäntöönsä perustuvan väliaikaisen pääsyn työmarkkinoilleen ennen tähän pöytäkirjaan sisältyvien siirtymäjärjestelyjen voimaantuloa. Tätä tarkoitusta varten Sveitsi perustaa pöytäkirjan allekirjoituspäivästä kiintiöt uusien jäsenvaltioiden kansalaisille sopimuksen 10 artiklan 1 kohdassa tarkoitettuja lyhytaikaisia ja pitkäaikaisia työlupia varten. Kiintiöt käsittävät 282 pitkäaikaista ja 1 006 lyhytaikaista lupaa vuodessa. Lisäksi Sveitsi ottaa vastaan 2 011 lyhytaikaista työntekijää vuodessa enintään neljän kuukauden ajaksi.